अतिक्रमण हटाने के नाम पर स्टेशन रोड टारगेट क्यों
अतिक्रमण हटाओ मुहिम में हर बार स्टेशन रोड क्षेत्र को टारगेट बनाने से व्यापारी नाराज हैं। नाराज व्यापारी गुरुवार सुबह होटल शिवांग में एकत्र हुए और चर्चा की। यहां से व्यापारी संघ के जिलाध्यक्ष बाबूलाल राठी के नेतृत्व में पहले विधायक चेतन्य काश्यप और फिर ट्रैफिक डीएसपी जे. के. दीक्षित से मिले और पीड़ा बताई।
महासंघ अध्यक्ष के नेतृत्व में विधायक के पास पहुंचे व्यापारियों ने बताया शहर में जब भी अतिक्रमण की शुरुआत होती है स्टेशन रोड से ही होती है। स्टेशन रोड से मुहिम दो बत्ती, पावर हाउस रोड, लोकेंद्र टॉकीज, न्यू रोड होते हुए पुन: स्टेशन रोड पर समाप्त हो जाती है। जबकि ये क्षेत्र पहले ही चौड़े और यहां किसी भी तरह की अव्यवस्था नहीं है तो फिर मुहिम यहीं से क्यों शुरू की जाती है। बाजार में मुहिम चलाई ही नहीं जाती है।
व्यापारी बारिश से बचने के लिए दुकानों के बाहर जो दो फीट का शेड बनाते हैं वो यातायात में बाधित नहीं है। अतिक्रमण के नाम पर इन्हें हटाया जाता है और नाली पर ढंकी फर्शियां निकाल ली जाती हैं। इसके बाद सफाई नहीं होती है। व्यापारियों को ही परेशान होना पड़ता है। जहां यातायात बाधित हो रहा है। वहां अतिक्रमण हटाना चाहिए। विधायक ने ट्रैफिक डीएसपी और नगर निगम कमिश्नर से चर्चा कर व्यापारियों को आश्वास्त किया।
अतिक्रमण को लेकर व्यापारियों ने बनाई समिति
अतिक्रमण मुक्त शहर के हम भी पक्षधर हैं। जहां वास्तव में अतिक्रमण है उसे हटाया जाए। व्यापारियों को विश्वास में लेकर पहले एक रोड तय करें। फिर मुहिम शुरू हो। व्यापारियों की एक समिति गठित की है। यह शुक्रवार शाम से विभिन्न क्षेत्रों मंे जाएगी और अतिक्रमण चिह्नित करेगी। बाबूलाल राठी, जिलाध्यक्ष व्यापारी महासंघ
रात की भी परेशानी बताई
व्यापारी ट्रैफिक डीएसपी जे. के. दीक्षित से भी मिले और समस्या बताई। उन्होंने बताया दुकानें बंद करने के नाम पर व्यापारियों को बेवजह परेशान किया जाता है। हम टैक्स भरते हैं इसके बाद भी बदतमीजी की जाती है। दुकान, लॉज बंद करने का समय निर्धारित किया जाए। इसकी जानकारी व्यापारियों को दी जाए ताकि तय समय पर व्यापारी दुकान बंद कर दें। दुकानें बंद कराने के नाम पर व्यापारियों को परेशान ना किया जाए। सुरेश पापटवाल, रमेश चौथीयानी, गिरीश वाधवानी, पारस जैन, जगदीश मोटवानी, संजय फुलवानी, राजेश कुमावत, अमित गुरमानी, पुरुषोत्तम शर्मा सहित बड़ी संख्या में व्यापारी मौजूद थे।
विधायक - ट्रैफिक डीएसपी से मिले व्यापारी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva